Illum, il-parteċipanti tal-Ħames Forum tal-Internet tal-UE, ospitati mill-Kummissarji Avramopoulos u King, impenjaw ruħhom għal Protokoll ta' Kriżi fl-UE kollha — reazzjoni rapida għall-firxa virali ta' kontenut terroristiku u estremist vjolenti fuq l-internet. Il-Kummissjoni, l-Istati Membri u l-fornituri tas-servizzi online, inklużi Facebook, Twitter, Google, Microsoft, Dropbox, JustPaste.it u Snap impenjaw ruħhom li jaħdmu flimkien fuq bażi volontarja fil-qafas stabbilit mill-Protokoll dwar il-Kriżi, filwaqt li jiżguraw protezzjoni b'saħħitha tad-data u salvagwardji tad-drittijiet fundamentali. Il-Forum tal-UE dwar l-Internet iddiskuta wkoll il-progress ġenerali li sar biex tiġi żgurata t-tneħħija ta' kontenut terroristiku online mill-aħħar laqgħa tiegħu f'Diċembru 2018 kif ukoll kif tista' tissaħħaħ il-kooperazzjoni dwar sfidi oħra, bħall-isfruttament sesswali tat-tfal online. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Mindu nedejt il-Forum tal-UE dwar l-Internet ħames snin ilu, dan għadda minn saħħa sas-saħħa, filwaqt li offra lill-Istati Membri u lill-pjattaformi online qafas effettiv biex jaħdmu flimkien biex jindirizzaw il-kontenut terroristiku online. Irnexxielna nibnu relazzjoni b'saħħitha ta' fiduċja u fehim reċiproku mal-pjattaformi tal-internet. Ninsab kuntent bil-progress li qed nagħmlu u r-riżultati notevoli li ksibna. Illum, qed nagħmlu pass ieħor b'din il-kooperazzjoni lejn Protokoll ta' Kriżi fl-UE kollha. B'dan, se nkunu lesti li naġixxu malajr, b'mod effettiv u b'mod aktar koordinat biex inwaqqfu t-tixrid ta' kontenut terroristiku.” Il-Kummissarju għall-Unjoni tas-Sigurtà, Julian King żied jgħid: “L-avvenimenti fin-New Zealand aktar kmieni din is-sena kienu tfakkira ċara li l-kontenut terroristiku jinfirex fuq l-internet b'veloċità tremenda. Filwaqt li r-rispons tagħna jista' jkun malajr, mhuwiex malajr biżżejjed. Il-Protokoll huwa rispons tal-UE li jrażżan il-ħerba maħluqa minn avvenimenti bħal dawn — b'mod koordinat.” Wara l-attakk terroristiku fi Christchurch, New Zealand, il-mexxejja tal-gvern u l-pjattaformi online qablu dwar is-Sejħa għal Azzjoni ta' Christchurch. F'din l-okkażjoni, il-President Juncker ħabbar l-iżvilupp ta' Protokoll ta' Kriżi fl-UE kollha fil-kuntest tal-Forum tal-UE dwar l-Internet. Il-Protokoll tal-UE se jippermetti lill-Istati Membri u lill-pjattaformi online biex jirrispondu malajr u b'mod koordinat għat-tixrid ta' kontenut terroristiku online f'każ ta' attakk terroristiku. Il-Protokoll ta' Kriżi fl-UE approvat illum mill-Forum tal-Internet tal-UE se: Il-Forum tal-UE dwar l-Internet iddiskuta wkoll il-progress ġenerali li sar biex tiġi żgurata t-tneħħija ta' kontenut terroristiku online mill-aħħar laqgħa tiegħu f'Diċembru 2018 u ħares lejn l-isfidi emerġenti. Din kienet tinkludi, għall-ewwel darba, diskussjoni dwar it-theddida globali tal-abbuż u l-isfruttament sesswali tat-tfal fuq l-internet. Il-kooperazzjoni bejn l-awtoritajiet pubbliċi u l-pjattaforma online hija kruċjali għall-ġlieda effettiva kontra dawn ir-reati orribbli. Il-parteċipanti evalwaw ukoll il-ħidma biex jiġu indirizzati l-isfidi ppreżentati mill-estremiżmu tal-lemin u l-effett tar-radikalizzazzjoni ta' diskors politiku vjolenti. Sfond Il-Forum tal-Internet tal-UE tnieda mill-Kummissarju Avramopoulos f'Diċembru 2015 biex jindirizza l-użu ħażin tal-internet minn gruppi terroristiċi. Dan ilaqqa' flimkien il-Ministri għall-Affarijiet Interni tal-UE, l-industrija tal-internet u partijiet interessati oħra li jaħdmu flimkien b'mod volontarju biex jindirizzaw din il-kwistjoni kumplessa. Sa mill-ħolqien tiegħu, il-Forum tal-UE dwar l-Internet jiltaqa' kull sena biex jevalwa l-progress li sar fit-tneħħija ta' kontenut terroristiku online u biex jiddiskuti l-isfidi emerġenti. Fl-2015, il-Europol ħalaq mekkaniżmu ta' riferiment effiċjenti biex jimmarka u jneħħi kontenut terroristiku online. Fl-2016, waqt il-Forum tal-UE dwar l-Internet, l-industrija ħabbret il-ħolqien tal-“bażi ta' data ta' hashes” sabiex it-tneħħijiet isiru permanenti u irriversibbli. Il-bażi ta' data hija għodda kruċjali biex jitrażżan it-tixrid ta' kontenut terroristiku online. Mit-tnedija tagħha, id-bażi ta' data ġabret aktar minn 200,000 hashes (ritratti, filmati, eċċ.) u għenet pjattaformi kemm kbar kif ukoll żgħar biex ineħħu tali kontenut malajr. Il-President Juncker ħabbar l-iżvilupp tal-Protokoll tal-UE f'Pariġi aktar kmieni din is-sena meta attenda laqgħa ta' mexxejja tal-gvern u CEOs ta' kumpaniji ewlenin tat-teknoloġija li kienet ospitata b'mod konġunt mill-President Franċiż Emmanuel Macron u l-Prim Ministru ta' New Zealand Jacinda Ardern. L-ewwel eżerċizzju biex jiġi operazzjonalizzat il-Protokoll diġà sar fil-Europol fil-11 ta' Settembru 2019. Il-Protokoll ta' Kriżi fl-UE se jikkontribwixxi għal sforzi li saru fuq livell globali fil-kuntest tas-sejħa ta' Christchurch, b'mod partikolari l-Protokoll ta' Reazzjoni għall-Kriżijiet kif imħabbar f'Settembru fil-marġini tal-AĠNU 2019. Għal aktar informazzjoni Skeda informattiva – Protokoll ta' Kriżi fl-EU għat-tneħħija ta' kontenut vjolenti marbut ma' attakk terroristiku Stqarrija għall-istampae – Il-Ġlieda kontra t-Terroriżmu fuq l-Internet: Il-Forum tal-Internet jippromwovi d-detezzjoni awtomatika tal-propaganda terroristika Stqarrija għall-istampa – Forum tal-UE dwar l-Internet: Jinġabru flimkien il-gvernijiet, il-Europol u l-kumaniji diġitali biex jiġġieldu l-kontenut terroristiku u d-diskors ta' mibegħda online Is-Sejħa ta' Christchurch biex jiġi Eliminat Kontenut Online tat-Terroristi u tal-Estremisti Vjolenti